  Виталий Пронин Пантелеймонлэн нылызНадя гуртын вордскиз. Атаез Пантелеймон Григорьевич Иже ужаны ветлӥз, со геодезист луыса тыршиз. Нош анаез Нина Петровна асьсэ гуртысьтызы ик шор ёзо школаын математика предметэн дышетӥз. Нылзылы кык арес тырмыку, Пантелеймон Григорьевичлы квартира сётӥзы, собере кузпалъёс городэ улыны выжизы, Надязэс но сьӧразы нуизы. Филипповъёслэн нылзы со вакытэ шалтыр гинэ удмурт кылын бӧтьыртэ ни вал, угось пересь мемеез но атаез вӧзын будӥз. Городысь нылпи садэ, ӟуч кылэз тодытэк, мынӥз. Надялэн гуртлэсь люкиськемез пыраклы ӧз луы, гужем каникулъёсы арлы быдэ сое Пичи Пурга ёросысь Эдэйгуртэ келяллязы. Нылаш гуртысь нылпиосын удмурт кылын шалтыр гинэ вераськиз.Школаез йылпумъямез бере кема бырйиськыса ӧз улы, Удмурт кун университетысь романо-германской филология факультетэз бырйиз, англи кылэз дышетыны мылкыд кариз. Отын одно тодматсконо вал немец кылэн но. Ма, дышетӥсь луон мылкыдыз но вормиз, луоз. Пичи дырысеныз со ассэ визь-нод сётӥсен адӟылӥз, мамаезлэн ужезлы синмаськылӥз. Эшъёсыныз шудыкузы но, со одно ик дышетӥсь луылӥз.Диплом басьтон нуналаз университетын одӥг группаын ӵош дышетскем эшез Татьяна Малинина Надялы факс келям: лыкты, пе, мон доры Германие. Соку со гувернантка луыса тыршиз. Уже, пе, кельше, тыныд но яралоз. Мылкыдыд луиз ке, отӥяз быгатомы Италие кошкыны. Со вал 1996-тӥ арын. Надя кышкатскиз: итальян кылэз уг тодӥськы, кызьы мон отчы мыном, мурт шаерын мар ужалом? Таня эшез Надялэсь мылкыдзэ лӧпкытъя: отын, пе, соос немец кылын верасько. Нылаш пыкъяське: немец кылэз но сокем ӟеч уг тодӥськы ук. Уг быгаты шуыса гожтэт келяз. Нош эшез аслэсьтыз каре: быгатод, быгатод, мон тонэ Италиын возьмасько. Озьы Татьяна удмурт нылашез кыдёкысь сюрес вылэ ӝутказ. Анай-атаез мурт шаере нылзэс мырдэм но кызьы лэзизы. Надеждалы Италиын кельшиз. Адямиос отын огшоры дӥськутэн ветло, асьме дорын кадь дуно кулэсь вурем изьыос но шубаос сьӧры уг уйисько. Озьы ик нылашлэсь сюлэмзэ вырӟытӥзы чебересь гурезьёс но шулдыр, шуныт инкуазь.Ар пала улыса, Надя берен Удмуртие бертӥз. Угось шуг-секытъёс кылдӥзы виза пумысен, уж инты утчан ласянь но курадӟиз. Адольфлэн кузпалыз1997-тӥ арын Надежда Филиппова нош Италие кошкиз. Та рад кошкемез весяклы луиз. Кылдэмез озьы вал, дыр, шуэ. Нырысетӥ нуналъёсаз ик немец пиен тодматскиз. Адольф Платтер Австриысь Санкт-Мартинысь курортысь бармен вылэм. Италие нимысьтыз дышетскыны лыктэм. Озьы Адольфен тодматскизы кафеын, солэн ужан интыяз.Мар сиемды потэ, юа ныллэсь бармен. Нокызьы, пе, ог-огмес ум валаське. Бумагае но мар гожъяськыса валэктон сётъяллям ини но Удмурт шаерысь вуэм ныллы Адольф туж синмаськем. Син улысьтыз лэзьымтэ ни.- Ӵош кылеммы потэ но малпанмес ог-огмылы вераммы уг луы, - тодматскемзы сярысь вера Надежда Пантелеймоновна.Нырысь-валысь Надеждалы туж секыт потэм немец кылын вераськыны. Университетын но, школаын но та кылэз чылкак мукет сямен дышетӥзы. Нош Италиын улӥсь немецъёс асьсэ диалектэнызы верасько. Бӧрысь Надя соослэн кылзылы дышиз. Отӥяз итальян сямен но валаны кутскиз. Сое умойгес тодон понна нимысьтыз курсъёсы ветлӥз. Италиын улӥсь муртэ угось одно ик кылзэс дышетыны косо.Адольфен Надежда ар но ӝыны эшъяськыса улӥзы. Собере немец пияш кузпалъяськыны ӵектӥз. Та иворез кылыса, Надеждалэн анай-атаезлэн пыдессинъёссы ик шальтразы. Сокем кыдёке нылзэс сётыны соглаш ӧй вал ке но, кызьы яратӥсь сюлэмъёслы пумит луод на.- Мамае котьку шуылӥз: бызид ке, кузпалыд папаедлы кельшись воргорон мед луоз. Со милям угось туж умой. Тӥни сыӵе адямиез ик шедьтӥ, лэся, - вера Надежда Пантелеймоновна.Немец калык пӧлын 15 ар улытозяз, Надялэн нокыӵе акцентэз уг шӧдӥськы ни. Туж чебер со вераське итальян но немец кылъёсын. Пиезлэн дышетӥсьёсыз тодӥллям, Надя Россиысь лыктэмын шуыса, паймиллям: Италиын улӥсьёс, пе, ваньмыз со кадь чебер немец кылын уг верасько.Адольфлэн анаез нырысь-валысь пумит вал пиезлэн мурт шаерысь кузпал ваемезлы. Табере Надяез со нылзэ кадь яратэ. Артысь коркан гинэ уло соос. Анайзы гажаса учке удмурт нылкышно шоры: со угось ас сяменыз семьязэ утьыны-вордыны быгатэ.Кузпалъёс Италилэн уйпалаз, Австриен кунгож дурын, Санкт-Леонардо курортын уло. Гуртсы гурезьёс вискы интыяськемын. Толалтэзэ ужзы быре, туристъёс соку уг ветло. Адольф бадӟым пансионатысь барын тырше. Нош Надя 9 интыем пансионатын горничнойлэсь ужзэ быдэсъя. Гуртсы Меран городлэсь (итальянъёс сое Мерано шуо) 20 иськеме интыяськемын. Адриатической зарезь дорозь 4 час мыноно, сомында ик дыр ӵоже Миланэ но Венецие вуоно. Италилэн шоркарозяз - Римозь - 7 час мыноно. Вазен та интыос Австрилэн музъеменыз лыдъясько вылэм. 19-тӥ дауре итальянъёс сое киултӥллям. Соин ик татын улӥсьёслэн культуразы но сям-йылолъёссы немецъёслэн кадь кылемын. Кун кылъёссы - итальян но немец, документъёссэс кык кылын гожъяло. * * *- Мон отын асме гуртын кадь шӧдӥсько ини, - шуэ Надежда Пантелеймоновна. - Гурт улонэз пичиысен тодӥсько бере, солы дышыны секыт ӧй вал. Гуртамы 1 сюрс 500 улӥсез. Отчы лыктэмын Чехиысь, Словакиысь адямиос. Итальянъёс туж ӧжыт, ог дасо семья сяна уз луэ. Соос но немец кылын верасько. Городын тросгес Белоруссиысь но Украинаысь вуэм ӟучъёс. Мон соосты ымныр туссыя тодмасько, акцентэн вераськемзыя валасько. Татысь кудӟем нылкышноез адӟеме ӧвӧл. Бомжъёсыз но уд пумита.Ми улӥськомы кирпич коркан. Пулэсь лэсьтэмзэ туж шер пумиталод. Губияны ум ветлӥське, малы ке шуоно законъя сое кык килолэсь трос бичаны уг яра. Нош палэнысь вуэмъёслы - кило. Бичаськыкуд кутӥзы ке, бадӟым штраф тырод, вылаз ик, губидэ басьтозы на. Италиын инкуазез туж чакласа возё. Нюлэсъёс чылкытэсь. Нош эмезез но борыез бичамлэсь нокин уг алы. Ми дорын туж трос улмопу будэ. Тулыссэ ульчаямы мыд-мыд палтӥз тӧдь-тӧдь сяськаяло. Сӥзьылзэ емыш бичаны, ужась киос тырмымтэен, Европаысь адямиос ветло. Наталилэн но Александрлэн анайзы1998-тӥ арын кузпалъёс нырысьсэ Удмурт шаере, Надялэн анай-атаез доры, куное бертылӥзы. Адольфез удмурт семья туж шуныт пумитаз. Воргорон воксё паймиз удмуртъёслэн шырыт сямо луэмзылы.- Ӝӧк вылады сомында сиён пуктӥськоды, паймисько, кызьы со уг чигы, - шуэ Адольф. - Нош милям озьы ӧвӧл.- Соослэн сиёнзы асьмелэн кадь ческыт ӧвӧл, - вераськонмы борды итӥське Надежда. - Шыдзэс воксё мукет сямен пӧрало. Сое соос кремъёслэсь (нимысьтыз дасямын) пӧзьто. Пӧлаз кирень, картофка поно. Пызез кисаль кадь суралто. Ӝук пӧзьто манной кеньырлэсь. Йӧл пушкы уксус поно. Сыӵе сиён мыным уг кельшы. Сӥлен трос пумо пӧрасько. Но мыным асьме пӧрам-пӧзьтэмъёс ик кельшо. Адольф дышиз ни пӧрамелы, ушъяса, ческыт шуыса, сие.Кузпалъёслэн Александр пизылы 3 арес тырмыса, эшшо бертылӥзы на Удмурт шаере. Но соку пизы туж зол кынманы шедиз. Со дырысен ӵошенназы Иж пала ӧз вуылэ ни вал. Надя гинэ анай-атаез доры кык пол бертылӥз. Нылпиоссылэсь мӧзмыса, Нина Петровнаен Пантелеймон Григорьевич асьсэос кык пол Италие вуылӥзы ни.Платтеръёслэн Натали нылзы вордӥськиз на. Али солы 7 арес, 2-тӥ классын дышетске. Нош Александрлы - 12. Со 7-тӥ классэ ветлэ.- Ой, Италиын макем чылкыт уло, - мурт шаере вуылэмзы сярысь мадё Филиппов кузпалъёс. - Фермеръёс отын туж трос пудо вордо. Паймимы, бусыоссы но гидъёссы туж чылкытэсь. Отысь одӥг жагзэ но уд адӟы. Абдрамы соизлы: мунчоез отын уг тодо, веник сярысь валанзы ик ӧвӧл. Пыласько ваннаын. Чассы асьмелэсь 3 часлы бергес кыле. Одӥгез сюлэмшугъяськытэ: нуныкайёсмы католикъёс, осконзы соослэн мукетгес.Надежда Пантелеймоновналэн гражданствоез кык. Нылпиосыз данъясько: мамазы 5 кылэз - удмурт, ӟуч, немец, итальян, англи - тодэ. Со сяна, туж чебер пужъятске. Гуртазы трос пӧртэм выжыосын сураськем семьяос уло. Телевизор но радио пыр кылоно немец, итальян, австри, швейцар кылъёсын передачаосты. Туж шер сётъяло Россиысь иворъёсты.Кузпалъёслэн кык машиназы. Надежда Пантелеймоновна ачиз но руль сьӧрын ворттылэ. Право со Италиын басьтӥз ини.- Уждунэ 600-700 евро. Асьме сямен со толэзяз 28 сюрс манет луэ. Со уксёен гинэ милям улэммы уг луы. Адольф мынэсьтым тросгес басьтэ. Мынам ужан аръёсы ӧжыт ай, соин уждунэ но ичи. Газ, ву, сиён но дӥськут - ваньмыз дуно. Вулы счётчикъёс пуктэмын. Тусьты-пуньыез но ӝикытаса гинэ миськиськом.Иже 4 кузя бертон понна 700 евро, быдэс толэзь уждун, кошке. Иже вуон понна нуналмы сюрес вылын быре. Нырысь ик Германие, Мюнхенэ, машинаен 3-4 час котыр мынӥськом, отысен 4 час пала Москвае лобоно на. Москваысен эшшо 4-5 час, самолётэз возьмаса, пукиськом. Гужемзэ уг луы бертэммы, соку милемлы отпуск уг сёто. Туж потэ вылэм пиналъёсылы чебер гужем удмурт инкуазез возьматэме. Но али сыӵе луонлыкмы ӧвӧл. Быдэ вуизы ке, малпасько, асьсэос соос кыдёкын улӥсь песянайзы но песятайзы доры бертылыны быгатозы.Любовь Тихонова. Теги: Бускельёсмыдорын  